*Projekts*

LATVIJAS REPUBLIKAS MINISTRU KABINETS

2019.gada „ \_\_\_” \_\_\_\_\_\_\_\_\_\_ Noteikumi Nr.

Rīga (prot. Nr. .§)

**Noteikumi par ikmēneša piemaksu pie vecuma un invaliditātes pensijas**

*Izdoti saskaņā ar likuma “*[*Par valsts pensijām*](https://likumi.lv/ta/id/38048-par-valsts-pensijam)*”*

*pārejas noteikumu*[*41.* *un 41.5 punktu*](https://likumi.lv/ta/id/185424#p41)

**I. Vispārīgie jautājumi**

1. Noteikumi nosaka ikmēneša piemaksas pie vecuma un invaliditātes pensijas par apdrošināšanas stāžu (turpmāk – piemaksa) apmēru, kā arī piemaksas piešķiršanas, aprēķināšanas, noteikšanas, pārskatīšanas un izmaksas kārtību.

2. Piemaksa ir atkarīga no apdrošināšanas stāža (pilnos gados), kas uzkrāts līdz 1995.gada 31.decembrim un par kuru Latvijā ir piešķirta (aprēķināta) vecuma vai invaliditātes pensija (turpmāk – apdrošināšanas stāžs), un to nosaka par katru apdrošināšanas stāža gadu.

3. Piemaksa nav vecuma vai invaliditātes pensijas sastāvdaļa.

**II. Piemaksas par vienu apdrošināšanas stāža gadu apmēra aprēķināšana un noteikšana**

4. Valsts sociālās apdrošināšanas aģentūra (turpmāk – aģentūra) aprēķina un nosaka piemaksas apmēru.

5. Piemaksas apmēra par vienu apdrošināšanas stāža gadu aprēķināšanai piemērojamo indeksu aprēķina, ņemot vērā faktisko patēriņa cenu indeksu un 50 procentus no apdrošināšanas iemaksu algu summas reālā pieauguma procentiem, atbilstoši normatīvajiem aktiem par valsts pensijas apmēra pārskatīšanu un, pamatojoties uz aģentūras rīcībā esošajiem datiem un Centrālās statistikas pārvaldes statistikas datiem.

6.Piemaksas apmēru par vienu apdrošināšanas stāža gadu nosaka ar divām zīmēm aiz komata.

**III. Piemaksas piešķiršana, pārrēķināšana un pārskatīšana**

7. Piemaksu piešķir aģentūra, pamatojoties uz tās rīcībā esošo šo noteikumu [2.punktā](https://likumi.lv/ta/id/185424#p2) minēto informāciju.

8. Piemaksu piešķir ar dienu, kad radušās tiesības uz piemaksu, uz likumā „Par valsts pensijām” noteikto laiku.

9. Aģentūra nosaka piemaksas apmēru pie konkrētās personas vecuma vai invaliditātes pensijas, reizinot piemaksas apmēru par vienu apdrošināšanas stāža gadu ar šo noteikumu [2.punktā](https://likumi.lv/ta/id/185424#p2) minēto personas apdrošināšanas stāžu.

10. Ja vecuma pensija ir noteikta invaliditātes pensijas apmērā, piešķirot un pārrēķinot piemaksu, ņem vērā vecuma pensijas apdrošināšanas stāžu.

11. Ja apdrošināšanas stāžs pēc piemaksas piešķiršanas tiek pārskatīts un atbilstoši pārrēķināta vecuma vai invaliditātes pensija, attiecīgi pārrēķina arī piemaksu.

12. Ja personai atbilstoši likuma “[Par valsts pensijām](https://likumi.lv/ta/id/38048-par-valsts-pensijam)” pārejas noteikumu [42. un 42.¹ punktam](https://likumi.lv/ta/id/185424#p42) tiek pārskatīts apdrošināšanas stāžs, vienlaikus ar pensijas apmēra pārrēķināšanu pārrēķina arī piemaksas apmēru vai piemaksu pārtrauc.

13. Lēmumu par piemaksas piešķiršanu vai pārrēķināšanu aģentūra pieņem ne vēlāk kā mēneša laikā pēc lēmuma pieņemšanas par vecuma vai invaliditātes pensijas piešķiršanu vai pārrēķināšanu.

**IV. Piemaksas izmaksa**

14. Piemaksu izmaksā vienlaikus ar vecuma vai invaliditātes pensiju likuma “[Par valsts pensijām](https://likumi.lv/ta/id/38048-par-valsts-pensijam)” [32.pantā](https://likumi.lv/ta/id/38048-par-valsts-pensijam#p32) noteiktajā kārtībā.

15. Ja personai vecuma vai invaliditātes pensija tiek izmaksāta avansā, piemaksu izmaksā avansā atbilstoši likuma "[Par valsts pensijām](https://likumi.lv/ta/id/38048-par-valsts-pensijam)" [33.pantam](https://likumi.lv/ta/id/38048-par-valsts-pensijam#p33).

16. Piemaksu pārtrauc izmaksāt, ja vecuma vai invaliditātes pensijas saņēmējs izbrauc no Latvijas uz pastāvīgu dzīvi ārvalstīs, izņemot Eiropas Ekonomikas zonas dalībvalsti. Piemaksu pārtrauc izmaksāt ar nākamo mēnesi, kas seko mēnesim, kurā aģentūrai ir kļuvusi zināma informācija par vecuma vai invaliditātes pensijas saņēmēja izbraukšanu no Latvijas uz dzīvi ārvalstīs. Piemaksas izmaksu atjauno pēc pieprasījuma saņemšanas aģentūrā, bet ne agrāk kā ar dienu, kad persona atgriezusies uz dzīvi Latvijā vai Eiropas Ekonomikas zonas dalībvalstī.

17. Ja aģentūrā tiek saņemta informācija par pensijas saņēmēja izbraukšanu uz pastāvīgu dzīvi Eiropas Ekonomikas zonas dalībvalstī, pensijas saņēmējam, kuram piemaksas izmaksa ir pārtraukta, piemaksu atjauno no piemaksas pārtraukšanas dienas, bet ne agrāk kā 12 mēnešus pirms informācijas saņemšanas dienas.

18.  Lai piemaksu izmaksātu Eiropas Ekonomikas zonas dalībvalstīs dzīvojošiem pensijas saņēmējiem, aģentūra personas dzīvesvietu nosaka, pamatojoties uz Eiropas Ekonomikas zonas dalībvalstu pensiju jautājumos kompetento institūciju sniegto informāciju vai vienu no šādiem dokumentiem:

18.1. personas iesniegto dokumentu, ko izdevusi attiecīgās valsts par iedzīvotāju reģistrāciju atbildīgā institūcija;

18. 2. personas iesniegumu, kurā norādīta dzīvesvietas adrese un kuru apstiprinājis notārs vai Latvijas Republikas vēstniecība.

19.  Šo noteikumu 18.punktā minētajiem dokumentiem jābūt legalizētiem, ja Latvijas Republikas noslēgtie starptautiskie līgumi neparedz citu kārtību.

20. Ja piemaksa noteikta pie priekšlaicīgi piešķirtās vecuma pensijas:

20.1. izmaksājot piemaksu, piemēro likuma “[Par valsts pensijām](https://likumi.lv/ta/id/38048-par-valsts-pensijam)” 32.panta divpadsmito daļu,

20.2. piemaksas saņēmējam attiecībā uz piemaksas saņemšanu ir tādi paši pienākumi, kādi noteikti likuma “[Par valsts pensijām](https://likumi.lv/ta/id/38048-par-valsts-pensijam)” [34.pantā](https://likumi.lv/ta/id/38048-par-valsts-pensijam#p34).

21. Ja šo noteikumu [20.punktā](https://likumi.lv/ta/id/185424#p16) minētajā gadījumā radusies piemaksas pārmaksa, ieturējumus no piemaksas izdara likuma “[Par valsts pensijām](https://likumi.lv/ta/id/38048-par-valsts-pensijam)” [36.panta](https://likumi.lv/ta/id/38048-par-valsts-pensijam#p36) pirmās daļas 3.punktā noteiktajā kārtībā. Ja piemaksas izmaksa ir pārtraukta, pārmaksu ietur no pensijas.

22. Sakarā ar pensijas saņēmēja nāvi nesaņemto piemaksu izmaksā saskaņā ar likuma “[Par valsts pensijām](https://likumi.lv/ta/id/38048-par-valsts-pensijam)” [37.panta](https://likumi.lv/ta/id/38048-par-valsts-pensijam#p37) pirmo daļu.

23. Ja piemaksa tiek pārrēķināta, ņem vērā izmaksāto piemaksas summu.

**IV. Noslēguma jautājumi**

24. Personām, kurām vecuma pensija piešķirta līdz 1996.gada 31.decembrimvai kurām invaliditātes pensija piešķirta un vecuma pensijas piešķiršanai nepieciešamais vecums sasniegts līdz 1996.gada 31.decembrim un personas turpina saņemt invaliditātes pensiju vai vecuma pensiju, piešķirot vai pārrēķinot piemaksu, to laikposmā no 2018.gada 1.jūlija līdz 2019.gada 30.septembrim nosaka 1.50 *euro* apmērā par vienu apdrošināšanas stāža gadu, kas uzkrāts līdz 1995.gada 31.decembrim, bet pārējām personām laikposmā no 2014.gada 1.janvāra līdz 2019.gada 30.septembrim piemaksu nosaka viena *euro* apmērā.

25. Atzīt par spēku zaudējušiem Ministru kabineta 2008.gada 16.decembra noteikumus Nr.1024 “[Noteikumi par ikmēneša piemaksu pie vecuma un invaliditātes pensijas](https://likumi.lv/ta/id/122434-noteikumi-par-ikmenesa-piemaksu-pie-vecuma-pensijas)” (Latvijas Vēstnesis, 2008, 198.nr.; 2010, 57.nr.; 2013, 159.nr.).

26. Noteikumi stājas spēkā 2019.gada 1.oktobrī.

Ministru prezidents K.Kariņš

Labklājības ministre R.Petraviča

24.01.2019 10:32

807

D.Trušinska, 67021553

Dace.Trusinska@lm.gov.lv